དེང་སང་རྣལ་འབྱོར་ཟེར་དུས་ལུས་སྦྱོང་དང་རླུང་སྦྱོང་ཙམ་ལ་གོ་དགོས་ཡོད་པ་ལྟ་བུའི་དེ་གཉིས་ཀྱི་དར་ཁྱབ་ཉིན་རེ་བཞིན་ཇེ་ཆེར་འགྲོ་བཞིན་ཡོད།ཨཱ་ས་ན་ནི་འདུག་སྟངས་སམ།སྐྱིལ་ཀྲུང་ངམ།བཞུགས་སྟངས་ཀྱི་དོན་ལ་གོ་དགོས་ཀྱང་བོད་པའི་སྤྱི་ཚོགས་སུ་ལུས་སྦྱོང་ཞེས་ཡོངས་སུ་གྲགས་པ་ཡིན།དེ་ནི་རྣལ་འབྱོར་རིམ་པ་བརྒྱད་ལས་གསུམ་པ་དེ་ཡིན་ཞིང་།རླུང་གི་རྣལ་འབྱོར་གྱིས་རྩ་མདུད་གྲོལ་མ་ཐུབ་པའི་གང་ཟག་རྣམས་ཀྱིས་དང་པོ་ལུས་སྦྱོང་བ་ན་ལུས་ལ་དྲོད་བསྐྱེད་པ་དང་།རྩ་གནས་ཤིན་ཏུ་དོག་པའི་གནས་སུ་རླུང་སེམས་མི་འགྲོ་བ་ཡོད་པ་དེ་དག་གྲོལ་བ་དང་།རྩ་མདུད་ཐམས་ཅད་གཞིག་པར་བྱེད་པ་བཅས་ཀྱི་རྒྱུ་མཚན་གྱིས་རླུང་སྦྱོང་གི་སྔ་རོལ་དུ་ཨཱ་ས་ན་བསྟན་པར་འདོད།དེ་བཞིན་རྣལ་འབྱོར་རིམ་པ་བརྒྱད་ལས་བཞི་པ་པྲཱཎཱ་ཡཱམའི་སྐད་དོད་ལ་སྲོག་གི་རྩོལ་བ་ཞེས་ནང་པའི་གཞུང་ཆེན་གྱི་དཔེ་ཆ་ཁག་ཏུ་གསལ་ཡོད་ཀྱང་དེར་རླུང་སྦྱོང་ངམ་རླུང་སྦྱོར།ཡང་ན་དབུགས་སྦྱོང་སོགས་ཐ་སྙད་ཅི་རིགས་སྤྱོད་བཞིན་ཡོད་པ་དག་ལས་དོན་ལ་གང་འཚམ་མིན་ལ་དཔྱད་དགོས་པར་སྣང་།རླུང་སྦྱོང་གི་རིགས་ཧ་ཅང་མང་ཡང་གཙོ་བདུན་ནི་གྲགས་ཆེ་ཤོས་དང་ཕན་ཡོན་ཆེ་ཤོས་སུ་རྩིས་ཡོད།ལུས་ཀྱི་རྩ་དང་ཤ་རྒྱས་སོགས་བཤང་བ་ལ་བརྟེན་ནས་རླུང་སྒོམ་པར་སླ་རུ་གཏོང་བ་དང་དམིགས་པ་བརྟན་དུ་འགྲོ་བས་ཨཱ་ས་ནའི་རྗེས་དང་པྲཱཏྱཱཧཱརའི་སྔོན་དུ་པྲཱཎཱཡཱམ་བསྟན་པ་ཡིན།